Ме́сяца октября́ в 12-й день  
Преподобному́ченика Лавре́нтия О́птинскаго

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры, глас 8.

Подо́бен: О, пресла́внаго чудесе́:

О, пресла́внаго чудесе́!/ В земли́ Калу́жстей возсия́ свети́льник,/ ве́ры правосла́вныя побо́рник,/ ста́рцев О́птинских усе́рдный послу́шник,/ ве́рный сын Це́ркве на́шея,/ Лавре́нтий преподобному́ченик,/ мона́шествующих богому́дрый наста́вник,/ испове́дник пресла́вный// и во́ин Христо́в непобеди́мый.

О, пресла́внаго твоего́ глаго́лания,/ Лавре́нтие прему́дре,/ ты бо от души́, любве́ испо́лненныя,/ и ве́ры твоея́ кре́пкия,/ изнемо́гшим кре́пость подава́л еси́/ и сло́вом живо́тным утвержда́л еси́,/ глад безве́рия утоля́я/ и мрак греха́ прогоня́я// све́том уче́ния Христо́ва.

О, боголю́бия при́сных сро́дник твои́х,/ роди́телие бо и сестры́ твоя́/ я́ко же́ртвы чи́стыя Бо́гу себе́ прино́сят/ и, по́стриг и́ноческий прие́млюще,/ еле́ем ве́ры свети́льники душ свои́х пита́ют;/ те́мже и тебе́ путь у́зкий показу́ют,/ да от си́лы в си́лу восходя́,/ последи́ я́ко а́гнец незло́бивый закла́н бу́деши// и пи́ра А́гнца Бо́жия наслади́шися.

Сла́ва, глас то́йже:

Блаже́н еси́, о́тче Лавре́нтие,/ я́ко усе́рдно Го́сподеви порабо́тал еси́,/ те́мже и те́ло твое́, укрепи́вшеся в посте́х и бде́ниих/ и труде́х многоразли́чных, тобо́ю подъя́тых,/ ра́нами, я́ко цве́ты ра́йскими, последи́ украси́ся/ и я́ко всесожже́ние богоприя́тное Христу́ принесе́ся./ Сего́ ра́ди, му́жеству и ве́ре твое́й дивя́щеся,/ с любо́вию вопие́м ти:/ моли́ся за ста́до твое́, о́тче треблаже́нне,// е́же поми́ловатися душа́м на́шим.

И ны́не, Богоро́дичен, глас то́йже: Царь Небе́сный:

Вход. Проки́мен дне. И чте́ния три преподо́бническая.

Прему́дрости Соломо́новы чте́ние (глава́ 3):

Пра́ведных ду́ши в руце́ Бо́жией,/ и не прико́снется их му́ка./ Непщева́ни бы́ша во очесе́х безу́мных умре́ти,/ и вмени́ся озлобле́ние исхо́д их./ И е́же от нас ше́ствие сокруше́ние,/ они́ же суть в ми́ре./ И́бо пред лице́м челове́ческим а́ще и му́ку прии́мут,/ упова́ние их безсме́ртия испо́лнено./ И вма́ле нака́зани бы́вше, вели́кими благоде́тельствовани бу́дут,/ я́ко Бог искуси́ я́ и обре́те их досто́йны Себе́./ Я́ко зла́то в горни́ле, искуси́ их/ и я́ко всепло́дие же́ртвенное прия́т я́./ И во вре́мя посеще́ния их возсия́ют/ и, я́ко и́скры по сте́блию, потеку́т./ Су́дят язы́ком и облада́ют людьми́,/ и воцари́тся Госпо́дь в них во ве́ки./ Наде́ющиися Нань разуме́ют и́стину/ и ве́рнии в любви́ пребу́дут Ему́./ Я́ко благода́ть и ми́лость в преподо́бных Его́,/ и посеще́ние во избра́нных Его́.

Прему́дрости Соломо́новы чте́ние (главы́ 5 и 6):

Пра́ведницы во ве́ки живу́т, и в Го́споде мзда их,/ и попече́ние их у Вы́шняго./ Сего́ ра́ди прии́мут Ца́рствие благоле́пия/ и вене́ц добро́ты от руки́ Госпо́дни,/ зане́ десни́цею покры́ет я́ и мы́шцею защити́т их./ Прии́мет всеору́жие рве́ние Свое́/ и вооружи́т тварь в месть враго́м./ Облече́тся в броня́ пра́вды/ и возложи́т шлем – суд нелицеме́рен./ Прии́мет щит непобеди́мый – преподо́бие,/ поостри́т же напра́сный гнев во ору́жие,/ спобо́рет же с ним мир на безу́мныя./ По́йдут праволу́чныя стре́лы мо́лниины/ и, я́ко от благокру́гла лу́ка о́блаков, на наме́рение полетя́т./ И от каменоме́тныя я́рости испо́лнь паду́т гра́ды,/ вознегоду́ет на них вода́ морска́я,/ ре́ки же потопя́т я́ на́гло./ Сопроти́в ста́нет им дух cи́лы/ и, я́ко ви́хор, разве́ет их,/ и опустоши́т всю зе́млю беззако́ние,/ и злоде́йство преврати́т престо́лы си́льных./ Слы́шите у́бо, ца́рие, и разуме́йте,/ навы́кните, судии́ конце́в земли́./ Внуши́те, держа́щии мно́жества/ и гордя́щиися о наро́дех язы́ков,/ я́ко дана́ есть от Го́спода держа́ва вам/ и си́ла от Вы́шняго.

Прему́дрости Соломо́новы чте́ние (глава́ 4):

Пра́ведник, а́ще пости́гнет сконча́тися, в поко́и бу́дет./ Ста́рость бо честна́ не многоле́тна,/ ниже́ в числе́ лет исчита́ется./ Седи́на же есть му́дрость челове́ком,/ и во́зраст ста́рости житие́ нескве́рное./ Благоуго́ден Бо́гови быв, возлю́блен бысть,/ и живы́й посреде́ гре́шник преста́влен бысть./ Восхище́н бысть, да не зло́ба измени́т ра́зума его́,/ или́ лесть прельсти́т ду́шу его́./ Раче́ние бо зло́бы помрача́ет до́брая,/ и паре́ние по́хоти пременя́ет ум незло́бив./ Сконча́вся вма́ле, испо́лни ле́та до́лга./ Уго́дна бо бе Го́сподеви душа́ его́,/ сего́ ра́ди потща́ся от среды́ лука́вствия./ Лю́диe же ви́девше и не разуме́вше,/ ниже́ поло́жше в помышле́нии таково́е./ Я́ко благода́ть и ми́лость в преподо́бных Его́,/ и посеще́ние во избра́нных Его́.

На стихо́вне стихи́ры, глас 8:

Ка́ко воспоéм мона́шеское житие́ твое́,/ Лавре́нтие преподо́бне?/ Ты бо, отце́м О́птинским во всем подража́я,/ бде́нии моли́твенными плоть ду́ху покори́л еси́,/ те́мже и Христа́ ра́ди со дерзнове́нием пострада́л еси́,// и с ли́ки всех святы́х мо́лиши ны́не о душа́х на́ших.

Стих: Честна́ пред Го́сподем// смерть преподо́бных Его́.

Ка́ко исчи́слим оби́лие трудо́в твои́х,/ Лавре́нтие богохва́льне?/ Ты бо, ми́ру стра́нен быв,/ неле́ностно ми́ру послужи́л еси́/ и не́мощи немощны́х любо́вию носи́л еси́,/ те́мже мона́си и мирсти́и днесь па́мять твою́ почита́ют// и к ми́лостивному предста́тельству твоему́ прибега́ют.

Стих: Блаже́н муж боя́йся Го́спода,// в за́поведех Его́ восхо́щет зело́.

Ка́ко не подиви́мся твоему́ му́жеству,/ Лавре́нтие многострада́льне?/ Ты бо стра́ха безбо́жных не убоя́лся еси́/ и со дерзнове́нием Христа́ испове́дал еси́,/ те́мже А́нгели и челове́цы венце́м пе́сненным тя увязу́ют днесь,/ и Бо́га, да́вшаго ти кре́пость Свою́,// достодо́лжно прославля́ют.

Сла́ва, глас 4:

Благоче́стием, трудолю́бием и ре́вностию по Бо́зе/ до́брую сла́ву себе́ стяжа́л еси́,/ преподобному́чениче Лавре́нтие,/ сего́ ра́ди вла́сти безбо́жныя/ в темни́цу мра́чную тя затвори́ша,/ ты же, све́тло страда́нием укра́шен,/ со мно́гим дерзнове́нием Бо́гу предста́л еси́,/ показу́я ра́ны твоего́ сораспя́тия./ Помози́ и нам, о́тче присносла́вне,/ ве́рными Христу́ да́же до сме́рти пребы́ти// и ми́лость в День Су́дный улучи́ти.

И ны́не, Богоро́дичен, глас то́йже: При́зри на моле́ние:

Тропа́рь, глас 4:

Сла́вою богоуго́дных по́двигов твои́х/ днесь страна́ Калу́жская хва́лится,/ и О́птина пу́стынь па́мять твою́ све́тло пра́зднует,/ преподобному́чениче Лавре́нтие блаже́нне,/ яви́лся бо еси́ ве́ры кре́пкий адама́нт/ и освяти́л еси́ зе́млю на́шу кро́вию твое́ю,// те́мже моли́ Христа́ Бо́га спасти́ся душа́м на́шим.

Сла́ва, и ны́не, глас то́йже:

Засту́пнице от враг иноплеме́нных необо́римая Калу́жския земли́,/ и Изба́вительнице от смертоно́сныя я́звы ми́лостивая!/ Изба́ви рабы́ Твоя́ от вся́ких бед и боле́зней,/ с ве́рою и любо́вию прибега́ющия к чудотво́рней ико́не Твое́й,// и спаси́ ду́ши на́ша.

НА У́ТРЕНИ

На Бог Госпо́дь: тропа́рь преподобному́ченика, два́жды. Сла́ва, и ны́не, Богоро́дицы.

По 1-м стихосло́вии седа́лен, глас 5.

Подо́бен: Собезнача́льное Сло́во:

Во оби́тель О́птинскую водвори́вся, богому́дре Лавре́нтие, ве́тхую ри́зу греха́ отри́нул еси́, и во и́ноческия оде́жды обле́кся, на стра́сти му́жественне вооружи́лся еси́, и во́ин Христо́в добропобе́дный показа́лся еси́. Тем вси зове́м: обнища́вшия ны грехо́м, путево́дствуй на стези́ доброде́телей твои́ми к Бо́гу моли́твами.

Сла́ва, и ны́не, Богоро́дичен, глас 4:

Всех святы́х святе́йшая, Блага́я Богоро́дице Де́во, Ты еси́ по Бо́зе упова́ние на́ше, и на Тя наде́жду спасе́ния возложи́хом, те́мже мо́лимся и неуста́нно вопие́м: пода́ждь нам, гре́шным рабо́м Твои́м, вели́кия Твоя́ ми́лости.

По 2-м стихосло́вии седа́лен, глас 8.

Подо́бен: Прему́дрости:

Доброде́тельным житие́м, кре́пким поще́нием и непреста́нною моли́твою на безпло́тныя враги́ ополчи́лся еси́, преподобному́чениче Лавре́нтие, и немощна́я враждова́ния тех посрами́л еси́, и́же не могу́ще тя поборо́ти, в ру́ки беззако́нных преда́ша. Оба́че ты и по сме́рти жив сый, Христу́ предстои́ши и мо́лишися о душа́х на́ших.

Сла́ва, и ны́не, Богоро́дичен:

Богоро́дицу Пренепоро́чную в пе́снех возвели́чим и, взира́юще на честны́й Ея́ о́браз, со умиле́нием и любо́вию возопии́м: ра́дуйся, Блага́я Врата́рнице, две́ри ра́йския ве́рным отверза́ющая.

Велича́ние:

Велича́ем тя,/ преподобному́чениче Лавре́нтие,/ и чтим по́двиги и страда́ния твоя́,/ я́же за Христа́// претерпе́л еси́.

Псало́м избра́нный:

Весть Госпо́дь путь пра́ведных, и путь нечести́вых поги́бнет.

Рабо́тайте Го́сподеви со стра́хом, и ра́дуйтеся Ему́ с тре́петом.

Ты же, Го́споди, Засту́пник мой еси́, сла́ва моя́, и вознося́й главу́ мою́.

Поми́луй мя, Го́споди, я́ко не́мощен есмь: исцели́ мя, Го́споди, я́ко смято́шася ко́сти моя́.

Отступи́те от мене́, вси де́лающии беззако́ние, я́ко услы́ша Госпо́дь глас пла́ча моего́.

Го́споди Бо́же мой, на Тя упова́х, спаси́ мя от всех гоня́щих мя, и изба́ви мя.

По́мощь моя́ от Бо́га, спаса́ющаго пра́выя се́рдцем.

Да упова́ют на Тя зна́ющии и́мя Твое́, я́ко не оста́вил еси́ взыска́ющих Тя, Го́споди.

Ты, Го́споди, сохрани́ши ны, и соблюде́ши ны от ро́да сего́ и во век.

По полиеле́и седа́лен, глас 4:

Мона́шество я́ко му́ченичество во́льное, и му́ченичество я́ко послуша́ние мона́шеское, восприя́л еси́ от Христа́, о́тче Лавре́нтие, те́мже челове́цы и А́нгели днесь хвалу́ тебе́ прино́сят и по́двиги твоя́ сла́вят.

Сла́ва, и ны́не, Богоро́дичен:

Предста́тельнице те́плая и Засту́пнице усе́рдная, в годи́ну безбо́жия от коне́чныя поги́бели зе́млю Ру́сскую всемо́щным хода́тайством к Сы́ну Твоему́ изба́вльшая, и ны́не не оста́ви нас моли́твами Твои́ми, Влады́чице Богоро́дице.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Ма́рка, зача́ло 37.

По 50-м псалме́ стихи́ра, глас 6:

Егда́ в же́ртву живу́ю/ Го́споду себе́ сама́го прине́сл еси́,/ преподобному́чениче Лавре́нтие,/ отверзо́шася ти врата́ пра́вды,/ и ны́не, вшед в Ца́рство Небе́сное,/ Престо́лу Бо́га Жива́го предстои́ши,// хвалу́ Ему́ с ли́ки новому́чеников Ру́сских возсыла́я.

Кано́н, глас 4.

Песнь 1

Ирмо́с: Мо́ря чермну́ю пучи́ну/ невла́жными стопа́ми/ дре́вний пешеше́ствовав Изра́иль,/ крестообра́зныма Моисе́овыма рука́ма// Амали́кову си́лу в пусты́ни победи́л есть.

Любо́вию ко Вседержи́телю распали́вся, о́тче, мою́ озиме́вшую ду́шу дыха́нием моли́тв твои́х согре́й, да воспою́ присносла́вную и свяще́нную твою́ па́мять.

А́нгельскому житию́ при́снии твои́, о́тче Лавре́нтие, поревнова́ша, те́мже еди́н по еди́ному Бо́гу присво́ишася и, обруче́ния а́нгельскаго сподо́бившеся, на земли́ вку́пе а́нгельски пожи́ша.

Вво́инився в полк и́ноческий, богому́дре Лавре́нтие, О́птинским воево́дам в послуша́ние вда́лся еси́, и на стра́сти му́жественне ополчи́лся еси́, и́хже и низложи́л еси́.

Богоро́дичен: Люби́ти Бо́жий зако́н наставля́ющи нас, ико́ну Свою́, Богоро́дице, яви́ла еси́ в земли́ Калу́жстей, к не́йже припа́дающе взыва́ем: наста́ви ны на стези́ пра́выя, Закононаста́внице.

Песнь 3

Ирмо́с: Не му́дростию, и си́лою, и бога́тством хва́лимся,/ но Тобо́ю, О́тчею Ипоста́сною Му́дростию, Христе́,// несть бо свят па́че Тебе́, Человеколю́бче.

Ева́нгельское сло́во, о́тче, послу́шав, и всю мирску́ю молву́ оста́вив, богому́дрым отце́м О́птинским прилепи́лся еси́, и́же в ме́ру му́жа духо́внаго тя возрасти́ша.

Не по му́дрости мирсте́й богоуго́дное житие́ твое́ устро́ися, о́тче Лавре́нтие, но по послуша́нию отце́м богопросвеще́нным и по благода́ти Христо́вой, все́льшейся в тя.

Трудолю́бне послуша́ние мона́шеское исполня́л еси́ и рукоде́лию от ю́ности твоея́ прилежа́л еси́, о́тче, сего́ ра́ди Дарода́тель Христо́с уще́дри тя, во е́же враго́м и бли́жним во благо́е соде́йствовати.

Богоро́дичен: Ли́цы пра́зднующих пе́сненно да торжеству́ют, и ве́си вся и гра́ди Калу́жстии в кампа́ны ударя́ют и благосло́вят Де́ву, еди́ну в жена́х, Бо́га во пло́ти ро́ждшую.

Седа́лен, глас 8:

Преподо́бнически на земли́ пожи́л еси́, о́тче, плоть твою́ труда́ми неле́ностно распина́я и доброде́тельми ду́шу украша́я, последи́ же и кровь твою́ за Христа́ излия́л еси́, сего́ ра́ди моли́ся Ему́ приле́жно о чту́щих святу́ю па́мять твою́.

Сла́ва, и ны́не, глас то́йже:

Си́лою неви́димою Твоя́ ико́на, Богоро́дице, оде́яна, неисче́тную пучи́ну чуде́с источа́ет я́ве, и устраша́ет иноплеме́нных полки́, и ерети́чествующих разоря́ет собо́рища, здра́вие же незави́стно с ве́рою притека́ющим да́рует, и любо́вь умножа́ет. Те́мже град Калу́га непреста́нно Тобо́ю хва́лится, Ты бо еси́ Засту́пница земли́ Ру́сския необори́мая.

Песнь 4

Ирмо́с: Вознесе́на Тя ви́девши Це́рковь на Кресте́,/ Со́лнце пра́ведное,/ ста в чи́не свое́м,/ досто́йно взыва́ющи:// сла́ва си́ле Твое́й, Го́споди.

Ю́ность твоя́, о́тче, ве́тви доброде́телей израсти́, я́же в мона́шестем жи́тельстве цве́ты благоче́стия украси́шася, те́мже во страда́нии твое́м плод Бо́гу красе́н прине́сл еси́, досто́йно взыва́я: сла́ва си́ле Твое́й, Го́споди.

Па́ству твою́, я́ко до́брый виногра́дарь, к лозе́ Христо́вой приви́л еси́, науча́я за вся благодаре́ние Бо́гу приноси́ти и досто́йно взыва́ти: сла́ва си́ле Твое́й, Го́споди.

Лук безбо́жия сокруши́ся о ка́мень твоего́, о́тче, испове́дания, и уста́, оболга́ющая тя, затвори́шася, досто́йно пра́вду тебе́ веща́ющу.

Богоро́дичен: Я́ко честне́йшую Херуви́м и преиму́щую Сил Небе́сных почти́ Тя Сын Твой, Богоневе́сто, те́мже, я́ко Цари́ца еси́ Небесе́ и земли́, о́бразу Твоему́ покланя́емся, и́мже украша́ется земля́ Калу́жская.

Песнь 5

Ирмо́с: Ты, Го́споди мой,/ Свет в мир прише́л еси́,/ Свет Святы́й, обраща́яй из мра́чна неве́дения// ве́рою воспева́ющия Тя.

Ты, Го́споди, Свет мой, в темни́це немо́лчно взыва́л еси́, Лавре́нтие крепкоду́шне, све́том ве́ры о́бласть тьмы побежда́я.

Укрепля́яй лю́бящия Его́, Госпо́дь во страда́ниих си́лу Свою́ ти даде́, да ве́дают безбо́жнии, что есть ве́ра Христо́ва на земли́.

Похвалу́ тебе́ исплета́ет днесь пу́стынь О́птина, в не́йже у ног отце́в преподо́бных воспита́лся еси́, те́мже моли́тися не преста́й, Лавре́нтие, о всех, твою́ па́мять зде пра́зднующих.

Богоро́дичен: Стена́ кре́пкая и благоче́стия огра́да яви́ся чудотво́рная ико́на Твоя́, Богоро́дице: сего́ ра́ди ерети́ческая посрамля́ются собра́ния и немощству́ют, на Твой взира́юще благи́й и све́тлый лик.

Песнь 6

Ирмо́с: Пожру́ Ти со гла́сом хвале́ния, Го́споди,/ Це́рковь вопие́т Ти,/ от бесо́вския кро́ве очи́щшися,/ ра́ди ми́лости от ребр Твои́х// исте́кшею Кро́вию.

Хле́бом разу́мным ги́бнущия от гла́да сло́ва Бо́жия напита́л еси́, Лавре́нтие, и гла́су твоему́ внима́ющия на брань духо́вную укрепи́л еси́.

Ве́ры кре́пкий адама́нт яви́лся еси́ и безбо́жную беззако́нную власть посрами́л еси́, словесы́ и́стинными уста́ льсти́вая загражда́яй.

А́ще и заточи́ша тя беззако́нницы в темни́цу и гла́дом изнуря́ху тя, пита́теля сиро́т и вдов, но души́ твоея́ не возмого́ша отлучи́ти от любве́ Христо́вы.

Богоро́дичен: Исцеле́ний бога́тый исто́чник, в ско́рбех и ну́ждах всеси́льный покро́в, в печа́лех утеше́ние и де́вственниц ле́потное весе́лие Твоя́, Де́во, ико́на Калу́жская яви́лася есть.

Конда́к, глас 8.

Подо́бен: Взбра́нной:

Зе́млю Калу́жскую обте́кл еси́,/ богому́дре Лавре́нтие,/ благоуха́нием Христо́вым сию́ облагоуха́я/ и сло́вом Бо́жиим ча́да твоя́ пита́я;/ те́мже и ны́не не пре́зри зову́щия ти:// ра́дуйся, му́чениче пресла́вне.

И́кос:

А́нгельски на земли́ пожи́в и с Небесе́ ро́су благода́ти Христо́вы восприи́м, во оби́тели О́птинстей пресла́вно доброде́тельми просия́л еси́ и пред мучи́тели ве́ру тве́рдо испове́дал еси́, свя́те Лавре́нтие, сего́ ра́ди похваля́ем тя словесы́ сицевы́ми: ра́дуйся, правосла́вных весе́лие; ра́дуйся, безбо́жных посрамле́ние. Ра́дуйся, любве́ Христо́вы сия́ние; ра́дуйся, наде́жды непосты́дныя исто́чниче. Ра́дуйся, преподо́бных О́птинских живоно́сная ве́тве; ра́дуйся, па́ствы твоея́ засту́пниче кре́пкий. Ра́дуйся, Лавре́нтие, му́чениче пресла́вный.

Песнь 7

Ирмо́с: О́бразу злато́му не поклони́вшеся, о́троцы Авраа́мстии/ искуша́хуся, я́ко зла́то в горни́ле,/ в пещи́ о́гненней, я́ко в черто́зе све́тлем,/ ликова́ху, пою́ще:// благослове́н еси́, Бо́же оте́ц на́ших.

Ева́нгельскою любо́вию возгоре́вся, Христу́ всем се́рдцем рабо́тати возжела́л еси́; те́мже се́мена сло́ва Бо́жия се́я, ни́ву плодоно́сну сотвори́л еси́, поя́: благослове́н еси́, Бо́же оте́ц на́ших.

На ка́мени преда́ния церко́внаго стопы́ твоя́ утверди́в, оте́ческое уче́ние де́лы испо́лнил еси́ и за дру́ги живо́т свой положи́л еси́, в ра́дости поя́: благослове́н еси́, Бо́же оте́ц на́ших.

И́стину Христо́ву житие́м утвержда́я, путе́м многоско́рбным и у́зким ше́ствовал еси́, Лавре́нтие, те́мже, ложь мучи́телей дерзнове́нне обличи́в и му́ки от них прие́м, ны́не на Небесе́х лику́еши, поя́: благослове́н еси́, Бо́же оте́ц на́ших.

Богоро́дичен: Ангелосве́тлый Твой лик и целому́дреннаго о́браза Твоего́ вели́кая вои́стину си́ла, нечести́вых развраще́нный попаля́ет нрав, и наставля́ет к лу́чшим измени́тися добро́там и взыва́ти: благослове́н еси́, Бо́же оте́ц на́ших.

Песнь 8

Ирмо́с: Изба́вителю всех, Всеси́льне,/ посреде́ пла́мене благоче́ствовавшия,/ снизше́д, ороси́л еси́/ и научи́л еси́ пе́ти:// вся дела́, благослови́те, по́йте Го́спода.

Па́стырския му́дрости дар от Пастыренача́льника восприи́м, о́вцы Христо́вы слове́сною пи́щею пита́л еси́ и во благоче́стии наставля́л еси́, взыва́я: вся дела́, благослови́те, по́йте Го́спода.

О́птина пу́стынь па́мять твою́ благоче́стно соверша́ет, о́тче Лавре́нтие, и му́ченическою порфи́рою твое́ю украша́ется, в ра́дости пою́щи: вся дела́, благослови́те, по́йте Го́спода.

Да́же до коне́ц земли́ Калу́жския дости́же сла́ва твоя́, свя́те Лавре́нтие, те́мже гра́ды и ве́си ея́, па́мять твою́ све́тло пра́зднующе, с весе́лием взыва́ют: вся дела́, благослови́те, по́йте Го́спода.

Богоро́дичен: Одея́ние светоно́сное и просвеще́ние душа́м низпосыла́еши, Де́во, всем к чудотво́рному Твоему́ ве́рою притека́ющим о́бразу, обнаже́нным Боже́ственныя благода́ти и омраче́нным грехми́.

Песнь 9

Ирмо́с: Е́ва у́бо неду́гом преслуша́ния/ кля́тву всели́ла есть,/ Ты же, Де́во Богоро́дице,/ прозябе́нием чревоноше́ния ми́рови благослове́ние процвела́ еси́.// Тем Тя вси велича́ем.

Бога́тство некра́домое на Небеси́ стяжа́л еси́, Лавре́нтие, труды́ рук твои́х ни́щия богатотворя́, те́мже и нас, па́мять твою́ почита́ющих, в Бо́га богате́ти наста́ви.

А́ще и смерть ну́ждную подъя́л еси́, и сокро́вище моще́й твои́х до Дне Су́днаго сокры́то есть от нас, но ве́мы тя на Небеси́ со Христо́м живу́ща и те́пле о нас моля́щася.

Единомы́слен преподо́бным учи́телем твои́м быв, в гоне́ниих от оби́тели О́птинския ду́хом не отлучи́лся еси́ и в страда́ниих ве́рен Христу́ пребы́л еси́. Те́мже днесь тя велича́ем.

Богоро́дичен: На Твой благообра́зный взира́юще лик, недоуме́ем досто́йную Ти похвалу́ принести́, Отрокови́це, но я́коже дре́вле Архистрати́г научи́: ра́дуйся, Благослове́нная в жена́х, вопие́м Ти, еди́на Пречи́стая.

Свети́лен.

Подо́бен: Посети́л ны есть:

Све́том жития́ твоего́ мрак безбо́жия озари́л еси́ и ве́рных сердца́ просвети́л еси́, подвиза́я небоя́зненно сла́вити незаходи́мое Со́лнце Христа́.

Сла́ва, и ны́не, Богоро́дичен:

Де́вства свети́льник, чистоты́ сокро́вище, ева́нгельскаго любому́дрия све́тлость явля́ет нам, Мари́е Богороди́тельнице, о́браз Твой, и́мже страну́ Калу́жскую озари́ла еси́.

На хвали́тех стихи́ры, глас 1.

Подо́бен: Небе́сных чино́в:

Небе́сным чино́м соприче́лся еси́,/ земно́е мудрова́ние оста́вив,/ моли́твою же и трудолю́бием изве́стнейшим/ стра́сти плотски́я умертви́л еси́,/ и доброде́телей бога́тство неиждива́емое стяжа́л еси́,/ Лавре́нтие преподо́бне,// моли́ о душа́х на́ших.

Хле́бом разу́мным чад твои́х препита́л еси́,/ богому́дре о́тче Лавре́нтие,/ и, любо́вию ко Христу́ распала́емь,/ в темни́це свобо́ден пребы́л еси́,/ те́мже твою́ светоно́сную па́мять соверша́ющих// спаси́ от бед твои́ми моли́твами.

Испове́данием Христа́ твой язы́к освяти́в,/ уста́ безбо́жная загради́л еси́/ и, на враги́ безпло́тныя до́блестне ополчи́вся,/ в ри́зу све́тлую обле́клся еси́,/ очервлени́в ю́ кровьми́ страда́ния твоего́,/ те́мже и венце́м безсме́ртия увенча́лся еси́,// Лавре́нтие преподо́бне.

Сла́ва, глас 2:

До́брая сла́ва твоя́/ протече́ по всей земли́ Калу́жстей,/ и сла́ва Небе́сная тя увенча́,/ те́мже моли́ся Христу́, преподобному́чениче Лавре́нтие,/ рукописа́ние грех на́ших изгла́дити/ твои́м дерзнове́нным предста́тельством,/ и стране́ на́шей дарова́ти в Правосла́вии утвержде́ние,/ и душа́м на́шим ве́лию ми́лость.

И ны́не, Богоро́дичен, глас то́йже:

Глаго́лы Гаврии́ловы сохра́ньши,/ Сло́во Бо́жие, Пречи́стая, вмести́ла еси́,/ сви́ток богоначерта́н яви́лася еси́, Деви́це,/ те́мже в кни́зе живо́тней написа́тися моли́ся/ чту́щим Твой о́браз,// гра́да Калу́ги украше́ние.

Славосло́вие вели́кое. И отпу́ст.

НА ЛИТУРГИ́И

Блаже́нны от кано́на, пе́сни 3-я и 6-я. Проки́мен, глас 7: Восхва́лятся преподо́бнии во сла́ве// и возра́дуются на ло́жах свои́х. Стих: Воспо́йте Го́сподеви песнь но́ву, хвале́ние Его́ в Це́ркви преподо́бных. Апо́стол к Тимофе́ю, зача́ло 291. Аллилу́ия, глас 6: Блаже́н муж боя́йся Го́спода, в за́поведех Его́ восхо́щет зело́. Стих: Си́льно на земли́ бу́дет се́мя его́. Ева́нгелие от Матфе́я, зача́ло 36. Прича́стен: В па́мять ве́чную бу́дет пра́ведник, от слу́ха зла не убои́тся.

*Утверждена Священным Синодом*

*Русской Православной Церкви*

*24.08.2023 (журнал № 68).*